Prieto: "L'estudi informatiu aprovat pel Ministeri de Transports garantitza el desdoblament de la via fèrria Gandia-Cullera"
25 juny 2025

## Prieto: "L'estudi informatiu aprovat pel Ministeri de Transports garantitza el desdoblament de la via fèrria Gandia-Cullera"25 juny 2025Última actualització: 25 juny 2025

![](../gestion/img/e3a20cbf397a6667fb208b33c84a69e924befbc6964122cc0b03be0212d20f55.jpg)  
  

L’alcalde de Gandia, **José Manuel Prieto**, ha qualificat de “_molt bona notícia_” per a la ciutat l’aprovació per part del Ministeri de Transports i Mobilitat Sostenible de l’estudi informatiu i l’expedient d’informació pública del projecte de desdoblament de la via fèrria Gandia-Cullera. “_Un pas imprescindible i, a més, irreversible, perquè garantitza que este projecte serà una realitat_”. De fet, una vegada es publique en el BOE, el següent tràmit és la licitació de la redacció del projecte, i després, la licitació de les obres per part d’ADIF.

L’alcalde ha remarcat la perseverança per part del govern municipal en els últims anys per desbloquejar este projecte i ha recordat que a finals de gener, el Ministeri de Transició Ecològica i Repte Demogràfic va donar llum verda mitjançant l’autorització de la Declaració d’Impacte Ambiental (DIA).

El projecte, que comprén 23 quilòmetres de via, situarà en millors condicions de competitivitat present i futura la ciutat de Gandia. _“Millorarà les connexions i mobilitat, i sobretot, el servei de rodalies, i de mercaderies en un futur_”, ha explicat l’alcalde.

Durant tot el recorregut entre Gandia i València (i viceversa) els trens circularan sense esperar al que vinga en sentit contrari. Açò no sols garantirà més seguretat i velocitat, acurtant el temps de viatge a València, sinó també una major funcionalitat per al transport tant de viatgers com de mercaderies. A més, la duplicació suposarà augmentar la capacitat del trajecte i millorarà la prestació dels serveis ferroviaris amb més freqüències.

L’alcalde ha manifestat que en les pròximes setmanes mantindrà una reunió amb el president d’ADIF a Madrid per a accelerar el projecte tot el possible, i que puga ser una realitat com més prompte millor. “_Volem assegurar de les administracions superiors un compromís de terminis, de redacció de projecte, d’execució i inversió_”  
  

**Pacte de les Infraestructures**

Este serà un dels projectes estratègics del Pacte per les Infraestructures, “_el primer pas del qual el vam donar amb la signatura del protocol amb el Ministeri d’Infraestructures per la millora de les nostres infraestructures viàries._ _Un Pacte que des de Gandia s'ha proposat a administracions superiors i que anirà consensuat amb els agents empresarials i socials, i tots els partits amb representació a l'Ajuntament_”.

La doble via ferroviària no sols respon a les necessitats actuals de transport eficient i segur, sinó que també es posiciona com una solució sostenible i econòmica que fomenta el desenvolupament social i econòmic de les regions connectades. La seva implementació és una aposta estratègica per al futur de la mobilitat, al temps que permet futures inversions de cara a la connexió amb el corredor mediterrani.

Prieto ha expressat el seu agraïment al Ministeri de Transports per fer possible un projecte necessari per a la nostra ciutat i amb el qual Gandia “_continuarà sent la ciutat d’avantguarda i d’oportunitats que és_”.

[Twittear](https://twitter.com/share)